Ingrid Aarset

**Ingrid Aarset** (født 1958) er en norsk tekstilkunstner. Hun ble innkjøpt av Nasjonalmuseet i 2013 og 2016, og er representert med fem verk i samlingen. Aarset har hatt utsmykningsoppdrag for det offentlige og for næringslivet i Norge. Hun har hatt separatutstillinger og deltatt i kollektivutstillinger.

## Utdanning
Hun er utdannet ved Statens Høyskole for Kunsthåndverk og design i Bergen (1982–1987), og Middlesex Polytechnic i «Constructured Tekstiles» i London (1986). I tillegg har hun grunnfag i kunsthistorie ved Universitetet i Bergen (1985/86) (1996). Hun var også på en lengre studiereise i Vest-Afrika, som skulle gi inspirasjon til fargebruk og mønstringer i hennes første arbeider. Etter endt studieopphold reiste hun tilbake til London og satte seg inn i moderne, datastyrte strikkemaskiner, og kom for første gang i kontakt med dataassistert design. Bruken av digitale verktøy og en sterk vekt på håndverksmessige kvaliteter skulle følge henne videre. 

## Liv og kunstnerisk praksis
Aarset ble født i Bergen, men fra hun var fem til atten år gammel, vokste hun opp i Halden. Hennes fascinasjon for tekstiler ble utviklet i ung alder. I barndommen hadde hun alltid et prosjekt i hendene sammen med familien. Tekstilarbeidene ble for Aarset en beroligende effekt som skapte et driv til å gjøre noe ubrukbart til brukbart, men også behovet for å utsmykke, forskjønne og flykte.

Fram til tusenårsskiftet jobbet Aarset med unike klær i strikkede stoffer med gjennomskinnelige mønstringer. Om dette sa hun selv: «Det dreier seg mye om tekstur, eller stofflighet. Jeg strikker på strikkemaskin, ull og lin eller ull og viscose. Etter endt strikking spenner jeg stoffene opp på stofftrykkbordet og «maler» mønstrene på stoffene med en pasta som etser vekk den ene fiberkvaliteten. Derfor er stoffene gjennomskinnelige der bare den ene fiberkvaliteten står igjen.» Disse arbeidene ble vist på Årsutstillingen i flere år fra 1986 og utover. Hun henter idéer fra kjente mønstre, som for eksempel papirklipp og orientalske arabesker. Generelt er hun inspirert til å bruke mønstre med historier fra ulike tider. 

På 2000-tallet startet Aarset å utforske digitale hjelpemidler i sin tekstilkunst, med tekstiler hvor motivene er tegnet for hånd og deretter digitalisert. Neste stadium i prosessen er tilskjæring med en laserkutter, enten i preparert kraftig bomull, eller i dacron, som er stabilisert polyester. Til tross for det maskinelle i tilvirkningsprosessen bevarer Aarset sitt kunstneriske særpreg. Motsetningen mellom de harde, strenge laserkuttene, og de myke, organiske formene, er typisk for Aarsets arbeider på 2010-tallet og fremover. Det er en tredimensjonal tilnærming til tekstildesign i hennes serie *Dype blonder.* Hun trekker inspirasjon, utforsker, og tolker tekstilmønstre avbildet i renessansemalerier, som for eksempel Hans Holbeins *[[Ambassadørene (Holbein)|Ambassadørene]]* (1533). Ved å bruke ikonografi fra renessansens malerier tar Aarset i disse verkene for seg forholdet mellom maleri og skulptur, og løser opp grensene mellom disse tradisjonene. Hovedaspektene i arbeidene hennes er mønster og repetisjon. Det er flerlagdelte paneler, som etterligner blonder og trekker assosiasjoner til papirskjæringskunst.

I 2022 deltok hun i et kunstnerisk samarbeidsprosjekt på friscenen Cornerstone i Bergen, der scenekunst, installasjon og samtidsopera var likeverdige kunstuttrykk i prosjektet «Livias rom». Aarset skapte store pannåer som dannet rammen for Lene Therese Teigens nyskrevne operaverk om Livia Drusilla, den romerske keiser Augustus' gemalinne og mektige rådgiver. Aarsets tekstilkunst til allkunstprosjektet på Cornerstone scene ble utgangspunkt for separatutstillingen «Hagerom» på Tekstilmuseet på Salhus i 2023.

## Utsmykninger og oppdrag
Aarset har hatt flere utsmykningsoppdrag, blant annet for sykehus og pleiehjem rundt i landet. Hun har også gjort tekstiloppdrag for ulike kirker. I 2013 utførte hun blant annet messehagel og øvrige tekstiler for Sandvikskirken i Bergen. I tillegg har hun gjort utsmykninger for Viking Ocean Cruises i 2018 og 2020.

## Referanser


## Eksterne lenker
*